title: Rozhodnutie Rady z 23. mája 2011 o uzavretí v mene Európskej únie Dohody o ochrane a udržateľnom rozvoji oblasti parku Prespa

text:
               4.10.2011

               SK

               Úradný vestník Európskej únie

               L 258/1

         ROZHODNUTIE RADY
   z 23. mája 2011
   o uzavretí v mene Európskej únie Dohody o ochrane a udržateľnom rozvoji oblasti parku Prespa
   (2011/646/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Smernica Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva (1) (ďalej len „rámcová smernica EÚ o vode“), vyžaduje, aby sa členské štáty snažili o primeranú koordináciu s príslušnými nečlenskými štátmi v záujme dosiahnutia cieľov smernice na celom správnom území povodia, keď správne územia povodí presahujú územie Únie.

               (2)

               Dňa 27. júna 2006 prijala Rada rozhodnutie poverujúce Komisiu rokovať v mene Európskeho spoločenstva o uzavretí medzinárodných dohôd o povodiach riek s cieľom zlepšiť spoluprácu v povodiach európskych riek, ktoré majú niektoré členské štáty a tretie krajiny spoločné.

               (3)

               Jazerá Prespa a ich okolie sú unikátnou prírodnou oblasťou s veľkým ekologickým významom, ktorá môže byť zachovaná len holistickým prístupom na úrovni povodí.

               (4)

               Dohodu o ochrane a udržateľnom rozvoji oblasti parku Prespa prerokovala Európska komisia, Grécko, Albánsko a bývalá Juhoslovanská republika Macedónsko a v tejto oblasti zlepšuje existujúcu spoluprácu, ktorá má potenciál prispieť k úspešnej realizácii rámcovej smernice EÚ o vode.

               (5)

               Dohoda by sa mala uzavrieť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda o ochrane a udržateľnom rozvoji oblasti parku Prespa.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) konať v mene Únie vo veci oznámenia podľa článku 18 dohody, čím sa vyjadrí súhlas Únie s tým, že bude viazaná dohodou.
   Článok 3
   Toto rozhodnutie nadobúda účinnosť dňom svojho prijatia (2).

      V Bruseli 23. mája 2011

            Za Radu

            predseda

         MARTONYI J.

      (1)  Ú. v. ES L 327, 22.12.2000, s. 1.

      (2)  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.
    ---documentbreak---

               4.10.2011

               SK

               Úradný vestník Európskej únie

               L 258/2

         PREKLAD
   DOHODA
   o ochrane a udržateľnom rozvoji oblasti parku Prespa
   Ministerstvá životného prostredia troch štátov, ktoré majú oblasť jazier Prespa spoločnú, a Európska únia, ďalej len „zmluvné strany“,
   PAMÄTAJÚC na vyhlásenie predsedov vlád troch štátov z 2. februára 2000 o vytvorení parku Prespa a ochrane životného prostredia a udržateľnom rozvoji jazier Prespa a ich okolia,
   PRIPOMÍNAJÚC spoločné vyhlásenie predsedov vlád troch štátov, ktoré majú povodie jazier Prespa spoločné, z 27. novembra 2009 v Pyli,
   BERÚC DO ÚVAHY, že jazerá Prespa a ich povodie tvorí unikátnu prírodnú oblasť, ktorej geomorfologická, ekologická, biodiverzitná a kultúrna rozmanitosť má medzinárodný význam ako kľúčový biotop, v ktorom sú zachované mnohé vzácne a/alebo endemické druhy voľne žijúcich rastlín a živočíchov, ako miesta hniezdenia celosvetovo ohrozených vtákov a ako depozitár významného archeologického a tradičného dedičstva,
   UZNÁVAJÚC ich spoločnú zodpovednosť za zachovanie ekosystému povodia jazier Prespa a jeho zložiek, ako aj za jeho prírodné krásy, ktoré sú základom hospodárskeho a sociálneho blahobytu jeho obyvateľov a vytvárania príležitostí na hospodársky rozvoj (vrátane poľnohospodárstva, rybolovu a cestovného ruchu),
   V PRESVEDČENÍ, že len prostredníctvom prijatia holistického prístupu na úrovni povodia môžu zabezpečiť a zachovať biodiverzitu, kľúčové funkcie povodia jazier Prespa a jeho úžitok pre človeka,
   S VEDOMÍM, že jednotlivé opatrenia krajín nie sú na zachovanie ekosystémov Prespa a ich kultúrneho dedičstva pri súčasnom zvyšovaní životnej úrovne ich obyvateľov dostatočné,
   V SNAHE posilniť spoluprácu medzi príslušnými orgánmi a zainteresovanými stranami v troch štátoch s cieľom zachovať a chrániť unikátnu ekologickú hodnotu povodia jazier Prespa a predchádzať príčinám degradácie jeho biotopov a/alebo ich odvrátiť, ako sa vyžaduje vo vyhlásení predsedov vlád z 2. februára 2000,
   ROZHODNUTÉ preskúmať vhodné metódy riadenia pre udržateľné využívanie a ochranu vôd a sladkovodných ekosystémov jazier Prespa, ako sa vyžaduje vo vyhlásení predsedov vlád z 2. februára 2000 a v súlade s požiadavkami rámcovej smernice EÚ o vode 2000/60/ES a súvisiacich smerníc,
   SÚC SI VEDOMÉ dlhej histórie ľudského využitia tejto oblasti a zlučiteľnosti tradičného využitia s ochranou prírody,
   POTVRDZUJÚC záväzok týkajúci sa udržateľného rozvoja v povodí jazier Prespa, ktorý možno dosiahnuť koherentným spôsobom prostredníctvom cezhraničnej spolupráce v súlade so zásadami integračného procesu v Európskej únii,
   BERÚC NA VEDOMIE dialóg o povodí rieky Drin, ktorý sa začal v roku 2009 medzi príslušnými orgánmi a zainteresovanými stranami s cieľom rozvíjať spoločnú víziu udržateľného riadenia tohto povodia a podporu cezhraničnej spolupráce,
   SO ZRETEĽOM NA príslušné ustanovenia platných medzinárodných právnych predpisov v oblasti ochrany životného prostredia, ktorých sú zmluvnými stranami alebo signatármi,
   PRIPOMÍNAJÚC platné dvojstranné dohody medzi zmluvnými stranami týkajúce sa spolupráce v oblasti ochrany životného prostredia a udržateľného rozvoja,
   VZHĽADOM NA to, že jedna zo zmluvných strán je členským štátom Európskej únie, jedna je kandidátskou krajinou na členstvo v EÚ a jedna je potenciálnou kandidátskou krajinou na členstvo v EÚ a že posledné dve uzatvorili tiež dohodu o stabilizácii a pridružení k EÚ,
   UZNÁVAJÚC rozdielne, ale navzájom sa doplňujúce funkcie vládnych a mimovládnych organizácií z troch zmluvných štátov, pokiaľ ide o zachovanie a riadenie oblasti Prespa,
   S PRIHLIADNUTÍM NA skúsenosti získané od roku 2000 prostredníctvom činnosti dočasného koordinačného výboru a jeho sekretariátu v rámci trojstrannej spolupráce týkajúcej sa parku Prespa,
   S OHĽADOM NA strategický akčný plán udržateľného rozvoja parku Prespa vypracovaný v rámci dočasného koordinačného výboru a jeho sekretariátu,
   SA DOHODLI TAKTO:
   PRVÁ ČASŤ

      VŠEOBECNÉ USTANOVENIA

   Článok 1
   Vymedzenie pojmov
   Na účely tejto dohody:

               —

               „oblasť parku Prespa“ (ďalej len „oblasť“) je zemepisná oblasť na území troch štátov nachádzajúca sa v povodí jazier Prespa, ktorá zahŕňa povrchové a riadne priradené podzemné vody a na základe vyhlásenia z 2. februára 2000 je označená ako cezhraničná chránená oblasť,

               —

               „cezhraničný vplyv“ je akýkoľvek vplyv na životné prostredie v oblasti právomoci jednej zo zmluvných strán vrátane nepriaznivých účinkov na ľudské zdravie a bezpečnosť, flóru, faunu, pôdu, ovzdušie, vodu, podnebie, krajinu a historické pamiatky alebo iné hmotné štruktúry či vzájomné pôsobenie týchto faktorov, ako aj účinky na kultúrne dedičstvo alebo sociálno-ekonomické podmienky vyplývajúce zo zmien týchto faktorov, spôsobené zmenou, ktorej fyzický pôvod je úplne alebo čiastočne v oblasti právomoci inej zmluvnej strany.

         Článok 2
   Cieľ dohody
   Zmluvné strany spolupracujú s cieľom zabezpečiť integrovanú ochranu ekosystémov a udržateľný rozvoj oblasti parku Prespa vrátane vypracovania integrovaných plánov riadenia povodí v súlade s medzinárodnými normami a normami Európskej únie.
   DRUHÁ ČASŤ

      ZÁSADY SPOLUPRÁCE

   Článok 3
   Základné povinnosti
   1.   Aby sa splnili ciele stanovené v článku 2, zmluvné strany na základe zvrchovanej rovnosti, územnej celistvosti, vzájomného prospechu a dobrej vôle prijmú jednotlivo i spoločne potrebné opatrenia a uplatnia najlepšie dostupné techniky, aby:

               a)

               obozretne riadili kvalitu a množstvo vody v jazerách Prespa, pričom budú venovať osobitnú pozornosť vodnej hladine oboch jazier;

               b)

               predchádzali znečisťovaniu vôd v oblasti jazier Prespa, kontrolovali ho a znižovali jeho rozsah;

               c)

               chránili a zachovávali biodiverzitu oblasti najmä ochranou endemických, vzácnych a ohrozených druhov voľne žijúcich rastlín a živočíchov alebo druhov, ktorým hrozí vyhynutie, a obnovou a správou citlivých biotopov, ako aj ekosystémov a funkcií ekosystému na základe medzinárodných právnych predpisov a právnych predpisov EÚ vrátane smernice 92/43/EHS a smernice 2009/147/ES a politiky EÚ v oblasti biodiverzity;

               d)

               chránili pôdy pred eróziou, vyčerpaním, infekciami a znečistením;

               e)

               zabezpečili, podporovali a kontrolovali šetrné využívanie prírodných zdrojov a udržateľný rozvoj oblasti parku Prespa;

               f)

               zabránili zavedeniu a pestovaniu/chovu cudzích živočíšnych a rastlinných druhov;

               g)

               účinne regulovali činnosti, ktoré spôsobujú alebo môžu spôsobiť negatívny vplyv na oblasť jazier Prespa, s cieľom zabrániť takýmto účinkom alebo ich minimalizovať.

         2.   Na tento účel zmluvné strany:

               a)

               navrhnú a uskutočnia integrované plány riadenia a programy na ochranu a udržateľný rozvoj oblasti v súlade so strategickým akčným plánom udržateľného rozvoja parku Prespa;

               b)

               vypracujú koherentné stratégie pre územné a mestské plány a plány iného využitia pôdy, ako aj plány riadenia chránených oblastí s cieľom zabezpečiť riadenie povodia tohto územia v súlade so zásadou udržateľného rozvoja a zvýšenou ochranou, ktorá sa pre oblasť požaduje na základe medzinárodných právnych predpisov a právnych predpisov EÚ vrátane smernice 92/43/EHS a smernice 2009/147/ES;

               c)

               schvália a budú dôsledne uplatňovať ekologické normy a kritériá pre povodia, ako je uvedené v článku 4;

               d)

               prijmú a zavedú právne, administratívne, hospodárske, finančné a technické opatrenia s cieľom zabezpečiť:

                           i)

                           v maximálnej možnej miere uplatňovanie zásad udržateľného poľnohospodárstva a chovu zvierat s malým dosahom, a to na základe únosného zaťaženia oblasti a pravidiel rybolovu zlučiteľných s koncepciou obozretného používania;

                           ii)

                           hospodárenie s odpadom z domácností a s poľnohospodárskym odpadom v súlade s najlepšími dostupnými technikami;

                           iii)

                           zlepšenie a modernizáciu cestných a komunikačných sietí a ďalšej sociálnej infraštruktúry a služieb v súlade s ochranou biodiverzity, zachovaním chránených oblastí a udržateľným rozvojom oblasti parku Prespa;

               e)

               uľahčia pravidelnú výmenu názorov medzi zmluvnými stranami, zachovajú tradičnú architektúru a pamiatky, vyvinú a zavedú spoločnú stratégiu turistického rozvoja oblasti a podporia zvyšovanie informovanosti verejnosti a environmentálne vzdelávanie ako prostriedok na dosiahnutie riešení na miestnej úrovni;

               f)

               urýchlia úplnú a účinnú implementáciu práv jednotlivcov, ktorí žijú v oblasti povodia, na prístup k informáciám o životnom prostredí, na účasť verejnosti na rozhodovacom procese v záležitostiach životného prostredia a na prístup k právu v týchto otázkach;

               g)

               vytvoria a budú udržiavať účinný spoločný štandardný systém monitorovania na účely sledovania, riadenia a kontroly stavu životného prostredia jazier a ich povodia;

               h)

               v prípade nepredvídaných udalostí prijmú spoločné opatrenia na ich rýchle vyhodnotenie a zmiernenie ich dôsledkov.

         Článok 4
   Environmentálne normy a kritériá
   1.   Zmluvné strany tejto dohody s pomocou výboru definovaného v článku 10 stanovia presné kritériá, normy, limity a ciele, pokiaľ ide o ochranu, zachovanie a rozvoj oblasti v súlade s cieľmi článku 2.
   2.   Na tento účel zmluvné strany prijmú primerané opatrenia, aby:

               a)

               zaviedli právne záväzky vyplývajúce z medzinárodných noriem a noriem EÚ na ochranu a zachovanie jazier a ich povodia;

               b)

               prispôsobili príslušné vnútroštátne environmentálne normy a kritériá miestnym podmienkam a požiadavkám povodia;

               c)

               si vyžiadali použitie najlepších dostupných technológií a moderných environmentálnych postupov.

         Článok 5
   Udržateľné hospodárenie s vodou
   Zmluvné strany sa dohodli na spolupráci, pokiaľ ide o hospodárenie s vodami oblasti parku Prespa udržateľným spôsobom. To zahŕňa integrované hospodárenie so zdrojmi povrchových a podzemných vôd na úrovni povodí na základe smernice 2000/60/ES a súvisiacich smerníc, ktoré zabezpečujú:

               a)

               vodu v dostatočnom množstve a primeranej kvality na pitné účely;

               b)

               vodu v dostatočnom množstve a primeranej kvality na zachovanie, ochranu a v prípade potreby obnovu prirodzených vodných ekosystémov vrátane mokradí a ich funkcií;

               c)

               vodu v dostatočnom množstve a primeranej kvality na ďalšie opodstatnené použitie, ktoré prispieva k udržateľnému hospodárskemu a sociálnemu rozvoju miestnych spoločností s prihliadnutím na potrebu prispôsobiť sa možným vplyvom zmeny klímy;

               d)

               nápravu alebo zmiernenie negatívnych vplyvov minulých hydrologických zásahov s osobitným dôrazom na systém rieka Devolli – Malé Prespanské jazero;

               e)

               ochranu pred škodlivými účinkami vôd (povodne, erózia atď.) pomocou najlepších dostupných techník;

               f)

               riešenie konfliktov záujmov spôsobených rôznym používaním a

               g)

               účinnú kontrolu režimu hospodárenia s vodou, ktorý sa zavedie.

         Na tento účel zmluvné strany zriadia pracovnú skupinu pre vodu, ako je ustanovené v článku 14.
   Článok 6
   Výmena údajov a informácií
   Zmluvné strany zriadia formálny systém pravidelnej výmeny informácií medzi príslušnými orgánmi s cieľom pomôcť dosiahnuť účinnú ochranu oblasti parku Prespa vrátane výmeny:

               a)

               kvalitatívnych a kvantitatívnych údajov o vode, vodných ekosystémoch a dôležitých biotopoch a druhoch;

               b)

               skúseností získaných pri uplatňovaní najlepších dostupných techník a výsledkov výskumu a vývoja v oblasti ochrany mokradí, hospodárenia s vodou a opatrení na prevenciu, znižovanie a kontrolu znečistenia.

         Článok 7
   Cezhraničný vplyv
   Zmluvné strany spolupracujú s cieľom dohodnúť sa na opatreniach zameraných na zabezpečenie integrity životného prostredia, a najmä vodných zdrojov v danej oblasti a odstránenie alebo zníženie cezhraničných vplyvov na životné prostredie spôsobených ľudskou činnosťou. Spolupracujú najmä na rozvoji a uplatňovaní vhodných postupov posudzovania vplyvov na životné prostredie v oblasti v súlade s dohovorom z Espoo o posudzovaní vplyvov na životné prostredie presahujúcich hranice štátov, ktorého sú zmluvnými stranami.
   Článok 8
   Spolupráca s medzinárodnými organizáciami a darcami
   Pri vykonávaní tejto dohody budú zmluvné strany hľadať partnerov na miestnej, vnútroštátnej i medzinárodnej úrovni a budú spolupracovať najmä:

               —

               s Ramsarským dohovorom a iniciatívou MedWet,

               —

               s UNDP,

               —

               s GEF,

               —

               s bilaterálnymi darcami pôsobiacimi v regióne, ako napríklad KfW, GTZ a SDC,

               —

               s Unesco,

               —

               s IUCN,

               —

               s inštitúciami Európskej únie,

               —

               a s inými.

         TRETIA ČASŤ

      MECHANIZMY SPOLUPRÁCE

   Článok 9
   Skupina na vysokej úrovni
   Ministri životného prostredia troch zmluvných štátov a predstaviteľ EÚ sa budú pravidelne stretávať s cieľom preskúmať pokrok pri vykonávaní tejto dohody a dosahovaní cieľov stanovených v článku 2, hodnotiť činnosť Riadiaceho výboru pre park Prespa a jeho pomocných orgánov, stanoviť program spoločných činností v oblasti parku Prespa na nadchádzajúce obdobie a poskytovať politické usmernenia. Tieto stretnutia sa budú konať najmenej raz za dva roky, ak sa zmluvné strany nerozhodnú inak, alebo na písomnú žiadosť ktorejkoľvek zmluvnej strany, a to striedavo v troch zmluvných štátoch.
   Článok 10
   Riadiaci výbor pre park Prespa
   1.   V záujme zabezpečenia účinnosti dosahovania cieľov a záväzkov ustanovených v tejto dohode zmluvné strany týmto zriaďujú Riadiaci výbor pre park Prespa.
   2.   Riadiaci výbor pre park Prespa je spôsobilý k medzinárodným právnym úkonom ako mnohostranná inštitúcia, nevyhnutným na výkon svojich funkcií vrátane udržiavania vzťahov s darcami s cieľom zabezpečiť projekty a dary, ktoré budú použité na vykonávanie tejto dohody.
   3.   Riadiaci výbor pre park Prespa má toto zloženie:

               a)

               jeden zástupca Ministerstva životného prostredia každého zmluvného štátu a jeden zástupca Európskej únie;

               b)

               jeden zástupca miestnych spoločenstiev v regióne Prespa z každého zmluvného štátu;

               c)

               jeden zástupca environmentálnych mimovládnych organizácií (MVO) s významnými miestnymi aktivitami v oblasti Prespa z každého zmluvného štátu;

               d)

               jeden zástupca miestnych orgánov pre riadenie chránených oblastí z každého zmluvného štátu;

               e)

               jeden stály pozorovateľ z iniciatívy MedWet v rámci Dohovoru o mokradiach (Ramsar);

               f)

               jeden stály pozorovateľ z Riadiaceho výboru pre Ohridské jazero.

         Zástupcovia zmluvných strán vo výbore musia byť oficiálne vymenovaní do troch mesiacov od nadobudnutia platnosti tejto dohody.
   4.   Výbor zasadá pravidelne (dvakrát ročne). Mimoriadne zasadanie výboru sa zvoláva na žiadosť ktorejkoľvek zo zmluvných strán.
   5.   V každom kalendárnom roku sa pravidelné zasadania budú konať striedavo v troch zmluvných štátoch. Dve po sebe nasledujúce riadne zasadania sa preto uskutočnia v každom štáte každé tri roky. Ak je to možné, pravidelné zasadania by sa mali konať v regióne Prespa.
   6.   Zasadaniam predsedá zástupca zmluvného štátu, v ktorom sa konajú. Funkčné obdobie predsedníctva vychádza z každoročnej rotácie podľa odseku 5.
   7.   Pracovným jazykom výboru bude angličtina.
   8.   Na svojom prvom zasadnutí výbor schváli svoje vnútorné pravidlá organizácie a rokovací poriadok.
   9.   Výbor môže prizvať k účasti na svojich zasadaniach odborníkov v závislosti od témy stretnutia a môže vytvárať pracovné skupiny, ktoré sa zaoberajú konkrétnymi otázkami a ktorú sú zložené z odborníkov a úradníkov. Prvá pracovná skupina zriadená na základe tejto dohody (článok 14) sa zaoberá otázkami hospodárenia s vodnými zdrojmi.
   10.   Štyri roky od začatia činnosti Riadiaceho výboru pre park Prespa preskúma skupina na vysokej úrovni jeho fungovanie a účinnosť podľa článku 9 a v prípade potreby sa upraví jeho zloženie a mandát v súlade s článkom 17 tejto dohody.
   Článok 11
   Funkcie riadiaceho výboru
   Riadiaci výbor pre park Prespa:

               1.

               monitoruje a koordinuje činnosti vykonávané v záujme ochrany a udržateľného rozvoja oblasti parku Prespa v rámci implementácie tejto dohody a strategického akčného plánu pre udržateľný rozvoj parku Prespa;

               2.

               identifikuje a odporúča zmluvným stranám a ostatným zainteresovaným subjektom ďalšie kroky a činnosti, opatrenia a aktivity nevyhnutné na vykonávanie tejto dohody a vyzýva ich, aby spolupracovali, koordinovali a realizovali spoločné projekty. Presnejšie, výbor pomáha zmluvným stranám pri zaisťovaní a posilňovaní účinnosti tejto dohody tým, že poskytuje odporúčania a stanoviská týkajúce sa:

                           a)

                           navrhovania a uplatňovania noriem, ekologických kritérií a požiadaviek, ktoré budú slúžiť ako základ na dosiahnutie integrovanej ochrany a udržateľného rozvoja jazier a ich povodia;

                           b)

                           dokončenia regulačného rámca oblasti povodia vrátane územných plánov, predpisov súvisiacich s chránenými územiami a plánov riadenia;

                           c)

                           vypracovania a uplatňovania stratégií, integrovaných plánov a programov riadenia, ktoré sa budú realizovať v oblasti parku Prespa a ktoré ovplyvňujú alebo môžu ovplyvniť dosiahnutie cieľov tejto dohody;

                           d)

                           uplatňovania programu účinného monitorovania, aby bolo možné sledovať, riadiť a kontrolovať stav životného prostredia a stav útvarov povrchových a podzemných vôd;

                           e)

                           definovania prioritných smerov a programov vedeckého štúdia a výskumu v rámci ochrany a udržateľného rozvoja oblasti parku Prespa a podpory uverejnenia odborných informácií;

                           f)

                           zberu, spracovania a uverejnenia informácií o životnom prostredí v oblasti jazier Prespa;

                           g)

                           podpory účasti verejnosti, mimovládnych organizácií a ostatných zainteresovaných strán na ochrane jazier a ich povodia;

               3.

               uľahčuje koordináciu plánovania a aktivít s cezhraničným významom miestnych orgánov pre riadenie chránených oblastí v troch zúčastnených štátoch;

               4.

               vyhodnocuje výsledky prebiehajúcich opatrení v súlade s cieľmi podľa článku 2 a svoje zistenia šíri ďalej;

               5.

               slúži ako riadiaci orgán pre Globálny fond pre životné prostredie (GEF) a iné podobné programy a projekty týkajúce sa danej oblasti;

               6.

               identifikuje a navrhuje možné zdroje financovania na nevyhnutné kroky, opatrenia a projekty na vnútroštátnej, európskej a medzinárodnej úrovni;

               7.

               zhromažďuje všetky dostupné informácie týkajúce sa jazier a ich povodia, žiada a prijíma návrhy vládnych inštitúcií, subjektov a mimovládnych organizácií s cieľom zlepšiť svoju činnosť a zvýšiť záväzok zmluvných strán v rámci vykonávania tejto dohody;

               8.

               zostavuje a zverejňuje výročnú správu o stave životného prostredia v oblasti parku Prespa, ktorá bude zahŕňať jednu časť s opisom práce výboru;

               9.

               spolupracuje s Riadiacim výborom pre Ohridské jazero, získava štatút pozorovateľa na jeho zasadaniach a koordinuje aktivity s cieľom dosiahnuť čo najlepšie výsledky v oblasti ochrany a udržateľného rozvoja širšieho regiónu;

               10.

               v prípade potreby prispieva k dialógu o procese udržateľného riadenia širšieho povodia rieky Drin;

               11.

               prispieva k mobilizácii zdrojov zmluvných strán a medzinárodného spoločenstva, aby podľa potreby mohol riadiť riziká a zmierňovať negatívne vplyvy v prípade neočakávaných udalostí, ako sú povodne, lesné požiare a iné prírodné alebo antropogénne katastrofy, a chrániť aj zraniteľné ekosystémy v danej oblasti a ich funkcie a služby pred dôsledkami zmeny klímy.

         Článok 12
   Rozhodovanie riadiaceho výboru
   1.   Výbor rozhoduje na základe konsenzu. V prípade, že ho nedosiahne, otázka sa predloží na riešenie skupine na vysokej úrovni.
   2.   Výbor svoje odporúčania oznámi zmluvným stranám.
   3.   Každá zmluvná strana implementuje odporúčania výboru v súlade s vnútroštátnym právom a výboru podáva pravidelné správy o prijatých opatreniach na ich vykonanie.
   4.   V prípade, že zmluvná strana nie je schopná alebo je len čiastočne schopná implementovať odporúčania výboru, informuje o tom výbor, vysvetlí dôvody nevykonávania a navrhne spôsoby a časový harmonogram vykonávania.
   5.   Výbor vedie evidenciu prijatých rozhodnutí.
   Článok 13
   Sekretariát
   1.   Výboru pri plnení jeho povinností pomáha sekretariát ako pomocný technický orgán.
   2.   Sekretariát bude pozostávať z troch osôb, z každého zmluvného štátu jedna, ktoré menuje Ministerstvo životného prostredia. Sekretariát bude viesť odborník na cezhraničnú spoluprácu v otázkach riadenia chránených oblastí a povodí, ktorého má zvoliť výbor prostredníctvom medzinárodnej výzvy na predkladanie žiadostí.
   3.   Činnosť sekretariátu sa riadi rozhodnutiami riadiaceho výboru a dohliada na ňu predseda tohto výboru.
   4.   Sekretariát vykonáva tieto konkrétne úlohy, pokiaľ to umožňuje rozpočet:

               a)

               prípravu ročného pracovného plánu pre Riadiaci výbor pre park Prespa s podrobným rozpočtom a pracovných plánov pre jednotlivé oblasti (napr. plán komunikácie) s podrobnými rozpočtami a sledovanie ich vykonávania;

               b)

               prípravu alebo pomoc pri príprave zasadnutí, ktoré sa konajú v rámci tejto dohody;

               c)

               uľahčenie konzultácií o stratégii a iných relevantných otázkach týkajúcich sa tejto dohody medzi zúčastnenými stranami a konzultácií na úrovni tvorby politiky a na technickej úrovni v rámci pracovných skupín a/alebo skupín odborníkov;

               d)

               zber, hodnotenie a šírenie údajov a informácií o právnych predpisoch, opatreniach a činnostiach, ktoré majú alebo môžu mať významný vplyv na dosahovanie cieľov uvedených v článku 2;

               e)

               sledovanie vykonávania spoločných projektov;

               f)

               zostavovanie, hodnotenie, zverejňovanie a podporu výsledkov vedeckého výskumu a spolupráce v oblasti parku Prespa;

               g)

               kontakty a stretnutia s darcami, prípravu alebo pomoc pri príprave projektovej dokumentácie;

               h)

               preklad kľúčových dokumentov, technickú a administratívnu podporu pre zástupcov miestneho spoločenstva;

               i)

               zastúpenie výboru na medzinárodných fórach;

               j)

               akékoľvek iné povinnosti, ktoré mu určí výbor.

         5.   Sídlo sekretariátu je v Grécku v meste Aghios Germanos na základe rotačného systému na obdobie štyroch rokov, alebo kým výbor nerozhodne inak.
   6.   Výbor je s ohľadom na výkon svojich funkcií oprávnený uzavrieť dohodu o sídle s hostiteľskou krajinou.
   Článok 14
   Pracovná skupina pre hospodárenie s vodou
   1.   Riadiaci výbor pre park Prespa zriadi v súlade s ustanoveniami článku 10 pracovnú skupinu pre hospodárenie s vodou.
   2.   Zmluvné štáty navrhnú po konzultácii ako členov tejto pracovnej skupiny orgány a subjekty s príslušnými právomocami v oblasti hospodárenia s vodou v časti parku Prespa, ktorá sa nachádza v rámci ich územia, a informujú o tomto návrhu predsedu Riadiaceho výboru pre park Prespa.
   3.   Pracovná skupina pre hospodárenie s vodou navrhne odporúčania, ktoré vychádzajú zo zásad integrovaného riadenia povodia, ako je uvedené v rámcovej smernici EÚ o vode (2000/60/ES), a ktoré má prijať riadiaci výbor.
   4.   Konkrétne úlohy a mandát pracovnej skupiny budú definované prostredníctvom konzultácií medzi zmluvnými štátmi.
   5.   Prevádzkové náklady pracovnej skupiny pre hospodárenie s vodou (účasť na zasadaniach a ich organizácia) bude počas štyroch rokov po nadobudnutí platnosti tejto dohody hradiť grécke Ministerstvo životného prostredia, energetiky a zmeny klímy.
   Článok 15
   Výdavky spoločných orgánov
   1.   Implementácia pracovného plánu Riadiaceho výboru pre park Prespa sa financuje z pravidelných ročných príspevkov zmluvných strán a z iných zdrojov.
   2.   Každá zmluvná strana v zásade znáša výdavky spojené s účasťou svojich členov na zasadaniach výboru, sekretariátu a pracovných skupín s výnimkou článku 14 ods. 5.
   3.   Zmluvná strana, na ktorej území sa bude konať zasadanie výboru, znáša výdavky na jeho organizáciu.
   4.   Sekretariát pripraví ročný rozpočet pokrývajúci jeho náklady a predloží ho na schválenie výboru. Rozpočet je financovaný z pravidelných ročných príspevkov zmluvných štátov a z iných zdrojov. Kancelárske priestory poskytne zmluvná strana, na ktorej území sídli sekretariát, zvyčajne mimo rozpočtu.
   ŠTVRTÁ ČASŤ

      RIEŠENIE SPOROV

   Článok 16
   V prípade sporu medzi zmluvnými stranami týkajúceho sa výkladu alebo vykonávania tejto dohody budú zmluvné strany hľadať riešenie prostredníctvom rokovaní alebo akýmkoľvek iným spôsobom riešenia medzinárodných sporov, ktorý je pre ne prijateľný.
   PIATA ČASŤ

      ZÁVEREČNÉ USTANOVENIA

   Článok 17
   Zmeny a doplnenia dohody
   1.   Zmeny a doplnenia tejto dohody môže navrhnúť ktorákoľvek zmluvná strana.
   2.   Akákoľvek zmena a doplnenie tejto dohody podlieha konsenzu. Zmeny a doplnenia nadobudnú účinnosť v súlade s postupom uvedeným v článku 18 ods. 2
   Článok 18
   Nadobudnutie platnosti
   1.   Táto dohoda bude podliehať ratifikácii v súlade s vnútroštátnymi postupmi každej zmluvnej strany.
   2.   Táto dohoda nadobúda platnosť dňom prijatia posledného písomného oznámenia, v ktorom sa zmluvné strany navzájom informujú o ratifikácii dohody.
   Článok 19
   Vzťah k iným dohodám
   1.   Žiadne ustanovenie tejto dohody sa nedotýka práv ani povinností zmluvnej strany vyplývajúcich z akejkoľvek dohody, ktorá je platná v deň, keď nadobúda platnosť táto dohoda. Žiadne ustanovenie tejto dohody sa nedotýka práv ani povinností zmluvnej strany, ktoré vyplývajú z právnych predpisov EÚ.
   2.   Na vykonávanie tejto dohody môžu zmluvné strany uzatvárať dvojstranné alebo trojstranné dohody alebo dojednania, ktoré nesmú byť v rozpore s touto dohodou.
   Článok 20
   Trvanie platnosti dohody a odstúpenie od zmluvy
   Táto dohoda sa uzatvára na dobu neurčitú, pokiaľ jedna zo zmluvných strán diplomatickou cestou neoznámi svoje želanie odstúpiť od nej. V tomto prípade sa platnosť tejto dohody skončí šesť mesiacov po dátume takéhoto písomného oznámenia. Ak nie je dohodnuté inak, toto ukončenie neovplyvní platnosť akýchkoľvek prebiehajúcich dojednaní ani projektov predložených podľa tejto dohody.

      Uzavretá v Pyli druhého februára dvetisícdesať v štyroch vyhotoveniach v anglickom jazyku, pričom všetky znenia sú autentické.

         NA DÔKAZ TOHO dolupodpísaní, riadne k tomu splnomocnení, podpísali túto dohodu.


title: Rozhodnutie Rady (EÚ) 2015/1534 zo 7. mája 2015 o pozícii, ktorá sa má prijať v mene Európskej únie v Medzinárodnej námornej organizácii počas 68. zasadnutia Výboru pre ochranu morského prostredia a 95. zasadnutia Výboru pre námornú bezpečnosť k prijatiu zmien dohovoru MARPOL, SOLAS a usmernení pre systémy čistenia výfukových plynov z roku 2009

text:
               16.9.2015

               SK

               Úradný vestník Európskej únie

               L 240/61

         ROZHODNUTIE RADY (EÚ) 2015/1534
   zo 7. mája 2015
   o pozícii, ktorá sa má prijať v mene Európskej únie v Medzinárodnej námornej organizácii počas 68. zasadnutia Výboru pre ochranu morského prostredia a 95. zasadnutia Výboru pre námornú bezpečnosť k prijatiu zmien dohovoru MARPOL, SOLAS a usmernení pre systémy čistenia výfukových plynov z roku 2009
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 100 ods. 2 a článok 218 ods. 9,
   so zreteľom na návrh Európskej komisie,
   keďže:

               (1)

               Činnosti Únie v odvetví námornej dopravy by mali byť zamerané na zlepšovanie námornej bezpečnosti a ochranu morského prostredia.

               (2)

               Výbor na ochranu morského prostredia (MEPC) Medzinárodnej námornej organizácie (IMO) na svojom 67. zasadnutí schválil zmeny Medzinárodnému dohovoru o zabránení znečisťovaniu z lodí (MARPOL). Očakáva sa, že tieto zmeny sa prijmú na 68. zasadnutí MEPC, ktoré sa má konať v máji 2015.

               (3)

               Podvýbor IMO pre prevenciu znečisťovania a reakciu naň (PPR) schválil na svojom 2. zasadnutí návrh zmien usmernení pre systémy čistenia výfukových plynov z roku 2009 („usmernenia z roku 2009“). Očakáva sa, že tieto zmeny sa prijmú na 68. zasadnutí MEPC, ktoré sa má konať v máji 2015.

               (4)

               Výbor pre námornú bezpečnosť (MSC) IMO na svojom 94. zasadnutí schválil zmeny Medzinárodného dohovoru o bezpečnosti ľudského života na mori (SOLAS). Očakáva sa, že tieto zmeny sa prijmú na 95. zasadnutí MSC, ktoré sa bude konať v júni 2015.

               (5)

               Zmenami príloh I a II k dohovoru MARPOL sa zavedú opatrenia spojené s prijatím návrhu medzinárodného kódexu pre lode plaviace sa v polárnych vodách (polárny kódex) tak, aby sa polárny kódex stal záväzným. Polárnym kódexom sa rozširuje pôsobnosť aktuálneho zákazu vypúšťania ropných látok/škodlivých kvapalných látok v Antarktickom oceáne stanoveného v dohovore MARPOL o polárne vody. V článku 4 smernice Európskeho parlamentu a Rady 2005/35/ES (1) sa v spojení s jeho článkom 3 ods. 1 stanovuje, že členské štáty zabezpečia, aby sa vypúšťanie znečisťujúcich látok loďami, vrátane menej závažných prípadov takéhoto vypúšťania, považovalo za porušenie, ak bolo spáchané úmyselne, z nepozornosti alebo hrubej nedbanlivosti. V článku 5 ods. 1 uvedenej smernice sa stanovuje, že vypúšťanie znečisťujúcich látok sa nemá považovať za takéto porušenie, ak spĺňa podmienky stanovené okrem iného v prílohe I predpisoch 15 a 34 dohovoru MARPOL. Predpisy 15 a 34 patria medzi predpisy MARPOL, ktoré sa zmenia prijatím zmien stanovených v prílohe 11 k dokumentu IMO MEPC 67/20. Uvedenými zmenami sa preto ovplyvní rozsah porušenia podľa smernice 2005/35/ES, a preto patria do výlučnej právomoci Únie.

               (6)

               Zmenami usmernení z roku 2009 sa zavedie používanie metodiky na základe výpočtu, pokiaľ ide o skúšanie práčok plynov pripojených k lodným zariadeniam, ktoré nie je možné skúšať pri vyššom zaťažení alebo ktoré nie je možné vôbec skúšať z dôvodu „kotvenia v prístave“. Uvedené záležitosti upravuje článok 4c a príloha II k smernici Rady 1999/32/ES (2), pričom príloha II je odvodená z usmernení z roku 2009, ktoré budú zmenené.

               (7)

               Zmeny predpisu SOLAS II-2/20.3.1.2.1 umožnia fungovanie vetracích ventilátorov pri zníženom počte výmen vzduchu v prípade, že je zavedený systém kontroly kvality vzduchu pre osobné lode v priestoroch pre vozidlá, priestoroch zvláštnej kategórie a v priestoroch typu ro-ro. V článku 6 ods. 2 písm. a) bode i) smernice Európskeho parlamentu a Rady 2009/45/ES (3) sa stanovuje, že nové osobné lode triedy A musia byť úplne v súlade s požiadavkami dohovoru SOLAS vrátane predpisu SOLAS II-2/20.3. Zmeny, ktoré sa majú prijať, preto budú mať priamy právny účinok na smernicu 2009/45/ES. Pokiaľ sa uvedené zmeny dotýkajú osobných lodí, ktoré sa používajú vo vnútroštátnej lodnej doprave, patria uvedené zmeny do výlučnej právomoci Únie.

               (8)

               Únia nie je členom IMO ani zmluvnou stranou uvedených dohovorov. Preto je nevyhnutné, aby Rada oprávnila členské štáty na vyjadrenie pozície, ktorá sa má prijať v mene Únie, a na vyjadrenie ich súhlasu s tým, že budú uvedenými zmenami viazané, pokiaľ patria do výlučnej právomoci Únie,

         PRIJALA TOTO ROZHODNUTIE:
   Článok 1
   Pozíciou, ktorá sa má prijať v mene Únie na 68. zasadnutí Výboru IMO pre ochranu morského prostredia, sa vyjadrí súhlas s prijatím:

               (i)

               zmien príloh I a II k dohovoru MARPOL stanovených v prílohe 11 k dokumentu IMO MEPC 67/20;

               (ii)

               zmien usmernení pre systémy čistenia výfukových plynov z roku 2009 stanovených v prílohe 1 k dokumentu IMO PPR 2/21.

         Článok 2
   Pozíciou, ktorá sa má prijať v mene Únie na 95. zasadnutí Výboru IMO pre námornú bezpečnosť, sa vyjadrí súhlas s prijatím zmien

               —

               predpisu SOLAS II-2/20.3.1.2.1 stanoveného v prílohe 11 k dokumentu IMO MSC 94/21/add.1.

         Článok 3
   Pozíciu, ktorá sa má prijať v mene Únie, ako sa uvádza v článkoch 1 a 2, vyjadria členské štáty, ktoré sú členmi organizácie IMO, konajúc spoločne v záujme Únie.
   Článok 4
   Formálne a drobné zmeny pozícií uvedených v článkoch 1 a 2 môžu byť prijaté bez nutnosti zmeny týchto pozícií.
   Článok 5
   Členské štáty sa týmto v záujme Únie oprávňujú na poskytnutie svojho súhlasu s tým, že budú viazané zmenami uvedenými v článku 1 a 2, pokiaľ tieto zmeny patria do výlučnej právomoci Únie.
   Článok 6
   Toto rozhodnutie je určené členským štátom.

      V Bruseli 7. mája 2015

            Za Radu

            predseda

         E. RINKĒVIČS

      (1)  Smernica Európskeho parlamentu a Rady 2005/35/ES zo 7. septembra 2005 o znečisťovaní mora z lodí a o zavedení sankcií za porušenia (Ú. v. EÚ L 255, 30.9.2005, s. 11).

      (2)  Smernica Rady 1999/32/ES z 26. apríla 1999 o znížení obsahu síry v niektorých kvapalných palivách, ktorou sa mení a dopĺňa smernica 93/12/EHS (Ú. v. ES L 121, 11.5.1999, s. 13).

      (3)  Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).


title: Rozhodnutie Rady (SZBP) 2016/207 z 15. februára 2016, ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)

text:
               16.2.2016

               SK

               Úradný vestník Európskej únie

               L 39/45

         ROZHODNUTIE RADY (SZBP) 2016/207
   z 15. februára 2016,
   ktorým sa mení rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods.2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. mája 2013 prijala rozhodnutie 2013/233/SZBP (1) o pomocnej misii Európskej únie pre integrované riadenie hraníc v Líbyi (EUBAM Libya).

               (2)

               Rada 7. decembra 2015 prijala rozhodnutie (SZBP) 2015/2276 (2), ktorým sa mení a predlžuje rozhodnutie 2013/233/SZBP, pričom konkrétne sa ním stanovuje predĺženie a referenčná suma na obdobie do 21. februára 2016.

               (3)

               Situácia v Líbyi si vyžaduje, aby Únia pripravila možnú civilnú misiu krízového riadenia zameranú na budovanie kapacít a podporu v oblasti reformy sektoru bezpečnosti v krajine.

               (4)

               Okamžité poskytnutie kapacity civilného plánovania sa obmedzí počtom, aj keď sa môže rozšíriť podľa toho, ako sa vyvinú okolnosti a požiadavky, a podlieha súhlasu Politického a bezpečnostného výboru.

               (5)

               Rozhodnutie 2013/233/SZBP by sa malo zodpovedajúcim spôsobom zmeniť.

               (6)

               Misia EUBAM Libya sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,

         PRIJALA TOTO ROZHODNUTIE:
   Článok 1
   Rozhodnutie 2013/233/SZBP sa mení takto:

               1.

               V článku 2 sa dopĺňa tento odsek:
               „Misia EUBAM Libya bude poskytovať podporu v rámci komplexného procesu plánovania reformy sektora civilnej bezpečnosti s ohľadom na prípravu možnej civilnej misie krízového riadenia zameranej na budovanie kapacít a podporu.“

               2.

               V článku 3 ods. 1 sa dopĺňa toto písmeno:

                           „d)

                           informovať pri EÚ plánovaní možnej civilnej misie krízového riadenia zameranej na budovanie kapacít a podporu v oblasti reformy sektora bezpečnosti, pričom bude úzko spolupracovať s misiou UNSMIL a prispievať k jej úsiliu a pôsobiť v súčinnosti s legitímnymi líbyjskými orgánmi a ďalšími príslušnými bezpečnostnými prostredníkmi.“

               3.

               V článku 13 ods. 1 sa dopĺňa tento odsek:
               „Referenčná suma určená na pokrytie výdavkov spojených s misiou EUBAM Libya na obdobie od 22. februára 2016 do 21. augusta 2016 je 4 475 000 EUR.“

               4.

               V článku 16 sa druhý odsek nahrádza takto:
               „Uplatňuje sa do 21. augusta 2016.“

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 22. februára 2016.

      V Bruseli 15. februára 2016

            Za Radu

            predsedníčka

         F. MOGHERINI

      (1)  Rozhodnutie Rady 2013/233/SZBP z 22. mája 2013 o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 138, 24.5.2013, s. 15).

      (2)  Rozhodnutie Rady (SZBP) 2015/2276 zo 7. decembra 2015, ktorým sa mení a predlžuje rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 322, 8.12.2015, s. 51).


title: 2014/929/EÚ: Rozhodnutie Rady z  15. decembra 2014 o podpise v mene Európskej únie a predbežnom vykonávaní protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Madagaskarskou republikou a Európskym spoločenstvom

text:
               19.12.2014

               SK

               Úradný vestník Európskej únie

               L 365/6

         ROZHODNUTIE RADY
   z 15. decembra 2014
   o podpise v mene Európskej únie a predbežnom vykonávaní protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Madagaskarskou republikou a Európskym spoločenstvom

      (2014/929/EÚ)

   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Rada prijala 15. novembra 2007 nariadenie (ES) č. 31/2008 o uzatvorení Dohody o partnerstve v sektore rybolovu medzi Európskym spoločenstvom a Madagaskarskou republikou (1) (ďalej len „dohoda“). Platnosť súčasného protokolu k dohode uplynie 31. decembra 2014.

               (2)

               Rada poverila Komisiu, aby rokovala o novom protokole k dohode (ďalej len „protokol“), ktorým sa plavidlám Únie udeľujú rybolovné možnosti v rybolovnej oblasti, ktorá patrí pod zvrchovanosť alebo právomoc Madagaskarskej republiky. Na záver týchto rokovaní bol 19. júna 2014 protokol parafovaný.

               (3)

               V záujme zabezpečenia pokračovania rybolovných činností plavidiel Únie sa v článku 15 protokolu umožňuje jeho predbežné vykonávanie oboma stranami odo dňa jeho podpisu a najskôr od 1. januára 2015.

               (4)

               Protokol by sa mal podpísať a predbežne vykonávať až do ukončenia postupov potrebných na jeho uzavretie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis protokolu, ktorým sa stanovujú rybolovné možnosti a finančný príspevok podľa Dohody o partnerstve v sektore rybolovu medzi Madagaskarskou republikou a Európskym spoločenstvom s výhradou uzavretia uvedeného protokolu.
   Text protokolu je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať protokol v mene Únie.
   Článok 3
   Protokol sa predbežne vykonáva v súlade s jeho článkom 15 odo dňa jeho podpisu (2) a najskôr od 1. januára 2015 do ukončenia postupov potrebných na jeho uzavretie.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 15. decembra 2014

            Za Radu

            predseda

         M. MARTINA

      (1)  Ú. v. EÚ L 15, 18.1.2008, s. 1.

      (2)  Dátum podpisu protokolu uverejní Generálny sekretariát Rady v Úradnom vestníku Európskej únie.


title: Rozhodnutie Rady z 29. apríla 1997, ktorým Európske spoločenstvo uzatvára dočasnú dohodu o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu, na jednej strane, a Gruzínskom, na druhej strane

text:
Dôležité právne oznámenie

|

31997D0301

Úradný vestník L 129 , 21/05/1997 S. 0022 - 0022

		Rozhodnutie Radyz 29. apríla 1997,ktorým Európske spoločenstvo uzatvára dočasnú dohodu o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu, na jednej strane, a Gruzínskom, na druhej strane(97/301/ESUO, ES, Euratom)RADA EURÓPSKEJ ÚNIE,s zreteľom na Zmluvu o založení Európskeho spoločenstva, a najmä na článok 113 v súvislosti s čl. 228 ods. 2 prvou vetou tejto zmluvy,so zreteľom na návrh Komisie,so zreteľom na stanovisko Európskeho parlamentu [1],so zreteľom na to, že kým vstúpi do platnosti Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Gruzínskom na druhej strane, podpísaná v Luxemburgu 22. apríla 1996, je vhodné schváliť za Európske spoločenstvo dočasnú dohodu o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energii na jednej strane a Gruzínskom na strane druhej,ROZHODLA TAKTO:Článok 1Dočasná dohoda o obchode a obchodných záležitostiach medzi Európskym spoločenstvom, Európskym spoločenstvom uhlia a ocele a Európskym spoločenstvom pre atómovú energiu, na jednej strane, a Gruzínskom, na druhej strane druhej, ako aj prílohy, protokoly a vyhlásenia pripojené k záverečnému aktu, sa schvaľujú za Európske spoločenstvo.Texty aktov uvedených v prvom pododseku sú pripojené k tomuto rozhodnutiu.Článok 2Predseda Rady vykoná v mene Európskeho spoločenstva oznámenie stanovené v článku 32 dočasnej dohody [2].V Luxemburgu 29. apríla 1997Za RadupredsedaH. Van Mierlo[1] Ú. v. ES C 115, 14.4.1997.[2] Generálny sekretariát Rady uverejní dátum vstupu dočasnej dohody do platnosti v Úradnom vestníku Európskych spoločenstiev.--------------------------------------------------


title: Rozhodnutie Európskej centrálnej banky (EÚ) 2016/948 z 1. júna 2016 o vykonávaní programu nákupu cenných papierov podnikového sektora (ECB/2016/16)

text:
               15.6.2016

               SK

               Úradný vestník Európskej únie

               L 157/28

         ROZHODNUTIE EURÓPSKEJ CENTRÁLNEJ BANKY (EÚ) 2016/948
   z 1. júna 2016
   o vykonávaní programu nákupu cenných papierov podnikového sektora (ECB/2016/16)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 12.1 druhý pododsek v spojení s článkom 3.1 prvou zarážkou a článkom 18.1,
   keďže:

               (1)

               Európska centrálna banka (ECB) spolu s národnými centrálnymi bankami členských štátov, ktorých menou je euro, môže obchodovať na finančných trhoch s obchodovateľnými nástrojmi v rámci priamych nákupov a predajov.

               (2)

               Rozhodnutie ECB/2014/40 (1), ktorým sa zaviedol tretí program nákupu krytých dlhopisov, bolo prijaté 15. októbra 2014. Rozhodnutie Európskej centrálnej banky (EÚ) 2015/5 (ECB/2014/45) (2), ktorým sa zaviedol program nákupu cenných papierov krytých aktívami, bolo prijaté 19. novembra 2014. Rozhodnutie Európskej centrálnej banky (EÚ) 2015/774 (ECB/2015/10) (3), ktorým sa zaviedol program nákupu aktív verejného sektora na sekundárnom trhu („public sector asset purchase program – PSPP“), bolo prijaté 4. marca 2015 a rozšírilo existujúce programy nákupu aktív. Cieľom týchto programov nákupu aktív, spolu s cielenými dlhodobejšími refinančnými operáciami podľa rozhodnutia Európskej centrálnej banky ECB/2014/34 (4) a rozhodnutia Európskej centrálnej banky (EÚ) 2016/810 (ECB/2016/10) (5), je ešte viac zlepšiť transmisiu menovej politiky, umožniť poskytovanie úverov ekonomike eurozóny, uvoľniť úverové podmienky pre domácnosti a firmy a pomôcť vrátiť miery inflácie na úroveň tesne pod 2 % v strednodobom horizonte, v súlade s primárnym cieľom ECB udržiavať cenovú stabilitu.

               (3)

               Dňa 10. marca 2016 Rada guvernérov rozhodla o ďalšom rozšírení uvedených programov nákupu aktív a o začatí programu nákupu cenných papierov podnikového sektora (corporate sector purchase programme – CSPP) ako súčasti jednotnej menovej politiky a pri sledovaní svojho cieľa udržiavať cenovú stabilitu. Toto rozhodnutie bolo prijaté s cieľom ešte viac posilniť vplyv nákupov aktív Eurosystémom na finančné podmienky v reálnej ekonomike a v spojení s inými uplatňovanými neštandardnými opatreniami menovej politiky prispôsobiť nastavenie menovej politiky a prispieť k návratu miery inflácie na úroveň tesne pod 2 % v strednodobom horizonte.

               (4)

               CSPP bude súčasťou programu nákupu aktív (asset purchase programme – APP), v rámci ktorého by sa mali uskutočňovať nákupy do konca marca 2017 alebo v prípade potreby ešte dlhšiu dobu, a v každom prípade až kým Rada guvernérov nezistí, že sa vývoj inflácie udržateľne upravil, čo je v súlade s cieľom dosiahnuť mieru inflácie na úrovni tesne pod 2 % v strednodobom horizonte.

               (5)

               CSPP by mal obsahovať niekoľko záruk, aby boli predpokladané nákupy primerané jeho cieľom. Tieto záruky by mali zároveň zabezpečiť, aby boli súvisiace finančné riziká v rámci CSPP zohľadnené a mali by zohľadniť hľadiská riadenia rizík. Na akceptovateľné obchodovateľné dlhové nástroje vydané verejnoprávnymi podnikmi by sa okrem toho mali uplatňovať limity zodpovedajúce tým, ktoré sa uplatňujú na nákupy v rámci PSPP.

               (6)

               CSPP by mal byť v plnom rozsahu v súlade s povinnosťami centrálnych bánk Eurosystému podľa zmluvy, vrátane zákazu menového financovania v súvislosti s nákupom akceptovateľných obchodovateľných dlhových nástrojov vydaných verejnoprávnymi podnikmi.

               (7)

               CSPP by mal byť v súlade so zásadou otvoreného trhového hospodárstva s voľnou súťažou a pritom riadne zohľadňovať tvorbu trhových cien a fungovanie trhov.

               (8)

               Podobne ako v prípade ostatných zložiek APP, splátky istiny splatných akceptovateľných obchodovateľných dlhových nástrojov nakúpených v rámci CSPP by sa mali reinvestovať, kým to bude nevyhnutné, čím sa prispeje k priaznivému stavu likvidity a k primeranému nastaveniu menovej politiky.

               (9)

               Priame nákupy akceptovateľných obchodovateľných dlhových nástrojov v rámci CSPP by mal Eurosystém vykonávať v súlade s týmto rozhodnutím decentralizovaným spôsobom a mala by ich koordinovať ECB, čím sa zabezpečí jednotnosť menovej politiky Eurosystému,

         PRIJALA TOTO ROZHODNUTIE:
   Článok 1
   Zavedenie a rozsah priameho nákupu podnikových dlhopisov
   Týmto sa zavádza CSPP. V rámci CSPP môžu určené centrálne banky Eurosystému nakupovať akceptovateľné podnikové dlhopisy od akceptovateľných zmluvných strán na primárnych a sekundárnych trhoch, zatiaľ čo podnikové dlhopisy verejného sektora vymedzené v článku 3 ods. 1 možno nakupovať za osobitných podmienok iba na sekundárnych trhoch.
   Článok 2
   Kritériá akceptovateľnosti podnikových dlhopisov
   Obchodovateľné dlhové nástroje vydané korporáciami sú akceptovateľné pre priamy nákup v rámci CSPP, ak spĺňajú kritériá akceptovateľnosti obchodovateľných aktív v úverových operáciách Eurosystému podľa štvrtej časti usmernenia Európskej centrálnej banky (EÚ) 2015/510 (ECB/2014/60) (6) a ak spĺňajú tieto dodatočné požiadavky:

               1.

               Emitent obchodovateľného dlhového nástroja:

                           a)

                           je registrovaný v členskom štáte, ktorého menou je euro;

                           b)

                           nie je úverovou inštitúciou, ako je vymedzená v článku 2 bod 14 usmernenia (EÚ) 2015/510 (ECB/2014/60);

                           c)

                           nemá materskú spoločnosť, ako je vymedzená v článku 4 ods. 1 bod 15 nariadenia Európskeho parlamentu a Rady (EÚ) č. 575/2013 (7), ktorá je úverovou inštitúciou, ako je vymedzená v článku 2 bod 14 usmernenia (EÚ) 2015/510 (ECB/2014/60);

                           d)

                           nemá materskú spoločnosť, ktorá podlieha bankovému dohľadu mimo eurozóny;

                           e)

                           nie je dohliadaným subjektom, ako je vymedzený v článku 2 bod 20 nariadenia Európskej centrálnej banky (EÚ) č. 468/2014 (ECB/2014/17) (8) alebo členom dohliadanej skupiny, ako je vymedzená v článku 2 bod 21 písm. b) nariadenia (EÚ) č. 468/2014 (ECB/2014/17), ktoré sú uvedené v zozname uverejnenom na webovom sídle ECB v súlade s článkom 49 ods. 1 nariadenia (EÚ) č. 468/2014 (ECB/2014/17) a nie je dcérskou spoločnosťou, ako je vymedzená v článku 4 ods. 1 bod 16 nariadenia (EÚ) č. 575/2013, niektorého z týchto dohliadaných subjektov alebo niektorej z týchto dohliadaných skupín;

                           f)

                           nie je investičnou spoločnosťou, ako je vymedzená v článku 4 ods. 1 bod 1 smernice Európskeho parlamentu a Rady 2014/65/EÚ (9);

                           g)

                           nevydal cenný papier krytý aktívami v zmysle článku 2 bod 3 usmernenia (EÚ) 2015/510 (ECB/2014/60);

                           h)

                           nevydal multi cédula v zmysle článku 2 bod 62 usmernenia (EÚ) 2015/510 (ECB/2014/60);

                           i)

                           nevydal štruktúrovaný krytý dlhopis v zmysle článku 2 bod 88 usmernenia (EÚ) 2015/510 (ECB/2014/60);

                           j)

                           nie je subjektom pre správu aktív vytvoreným v dôsledku riešenia krízovej situácie pomocou nástroja oddelenia aktív v súlade s článkom 26 nariadenia Európskeho parlamentu a Rady (EÚ) č. 806/2014 (10) alebo vnútroštátnymi právnymi predpismi, ktorými sa vykonáva článok 42 smernice Európskeho parlamentu a Rady 2014/59/EÚ (11);

                           k)

                           nie je vnútroštátnym fondom pre správu a predaj aktív zriadeným na podporu reštrukturalizácie a/alebo riešenie krízových situácií finančného sektora (12); a

                           l)

                           nie je akceptovateľným emitentom v rámci PSPP.

               2.

               V čase nákupu obchodovateľného dlhového nástroja príslušnou centrálnou bankou Eurosystému zostáva do jeho splatnosti najmenej 6 mesiacov a najviac 30 rokov a 364 dní.

               3.

               Odchylne od článku 59 ods. 5 usmernenia (EÚ) 2015/510 (ECB/2014/60) sa pri hodnotení požiadaviek na kreditnú kvalitu obchodovateľného dlhového nástroja zohľadnia iba informácie o hodnotení kreditného rizika, ktoré poskytuje externá inštitúcia hodnotiaca kreditné riziko akceptovaná v rámci Eurosystému pre hodnotenie kreditného rizika.

               4.

               Obchodovateľný dlhový nástroj je denominovaný v eurách.

               5.

               Je dovolené nakupovať nominálne obchodovateľné dlhové nástroje s negatívnym výnosom do splatnosti (alebo najnižším možným výnosom) prevyšujúcim sadzbu pre jednodňové sterilizačné operácie.

         Článok 3
   Obmedzenia výkonu nákupov podnikových dlhopisov verejného sektora
   1.   Na účely tohto rozhodnutia sa „podnikovým dlhopisom verejného sektora“ rozumie podnikový dlhopis, ktorý spĺňa požiadavky článku 2, a vydáva ho verejnoprávny podnik v zmysle článku 8 nariadenia Rady (ES) č. 3603/93 (13).
   2.   V záujme umožniť stanovenie trhovej ceny akceptovateľných podnikových dlhopisov verejného sektora nie sú počas obdobia stanoveného Radou guvernérov dovolené nákupy vydaných nových podnikových dlhopisov verejného sektora alebo podnikových dlhopisov verejného sektora navýšenej emisie, ani podnikových dlhopisov verejného sektora vydaných rovnakým subjektom alebo subjektmi v rámci skupiny emitenta, ktorých splatnosť bezprostredne prechádza alebo nasleduje po splatnosti obchodovateľných dlhových nástrojov, ktoré sa majú vydať alebo ktorých emisia sa má navýšiť.
   Článok 4
   Limity nákupu
   1.   V rámci CSPP sa uplatňuje limit podielu emisie s rovnakým medzinárodným kódom cenných papierov (ISIN), a to po konsolidovaní držby vo všetkých portfóliách centrálnych bánk Eurosystému. Limit podielu emisie s rovnakým ISIN je stanovený na 70 % pre všetky podnikové dlhopisy iné ako podnikové dlhopisy verejného sektora.
   Nižší limit podielu emisie sa môže uplatňovať v osobitných prípadoch, ako napríklad pri podnikových dlhopisoch verejného sektora alebo z dôvodov riadenia rizík. K podnikovým dlhopisom verejného sektora by sa malo pristupovať takým spôsobom, ktorý je v súlade so spôsobom zaobchádzania s nimi v rámci PSPP.
   2.   Eurosystém priebežne uskutočňuje primerané postupy týkajúce sa hodnotenia kreditného rizika a hĺbkového preverovania v súvislosti s akceptovateľnými podnikovými dlhopismi.
   3.   S cieľom zabezpečiť diverzifikované pridelenie nákupov emitentom a skupinám emitentov Eurosystém vymedzí dodatočné limity nákupu pre skupiny emitentov na základe referenčnej hodnoty pridelenia, ktorá súvisí s trhovou kapitalizáciou skupiny emitenta.
   Článok 5
   Nakupujúce centrálne banky Eurosystému
   Centrálne banky Eurosystému, ktoré nakupujú podnikové dlhopisy v rámci CSPP, sa uvedú v zozname uverejnenom na webovom sídle ECB. Na prideľovanie podnikových dlhopisov, ktoré sa majú nakúpiť v rámci CSPP, používa Eurosystém špecializovanú schému na základe krajiny registrácie emitenta. Rada guvernérov umožní ad hoc odchýlky od špecializovanej schémy, ak existujú objektívne okolnosti, ktoré by prekážali realizácii danej schémy, alebo ak sú takéto odchýlky vhodné pre dosiahnutie celkových menovopolitických cieľov CSPP. Každá určená centrálna banka Eurosystému nakupuje iba akceptovateľné podnikové dlhopisy, ktoré vydávajú emitenti registrovaní v určených členských štátoch v rámci eurozóny. Geografické pridelenie krajín registrácie emitentov akceptovateľných podnikových dlhopisov k určeným centrálnym bankám Eurosystému sa uvedie v zozname uverejnenom na webovom sídle ECB.
   Článok 6
   Akceptovateľné zmluvné strany
   V rámci CSPP sú akceptovateľnými zmluvnými stranami pre priame obchody, ako aj pre pôžičky cenných papierov týkajúce sa podnikových dlhopisov držaných Eurosystémom v portfóliu CSPP:

               a)

               subjekty, ktoré spĺňajú kritériá akceptovateľnosti pre účasť na operáciách menovej politiky Eurosystému podľa článku 55 usmernenia (EÚ) 2015/510 (ECB/2014/60); a

               b)

               všetky ostatné zmluvné strany, ktoré centrálne banky Eurosystému používajú na investovanie ich investičných portfólií denominovaných v eurách.

         Článok 7
   Pôžičky cenných papierov
   S cieľom zabezpečiť efektívnosť CSPP umožnia centrálne banky Eurosystému, ktoré nakupujú podnikové dlhopisy v rámci CSPP, požičiavanie cenných papierov nakúpených v rámci CSPP, okrem iného v rámci dohôd o spätnom odkúpení.
   Článok 8
   Záverečné ustanovenia
   Toto usmernenie nadobúda účinnosť 6. júna 2016.

      Vo Viedni 1. júna 2016

            Prezident ECB

         Mario DRAGHI

      (1)  Rozhodnutie Európskej centrálnej banky ECB/2014/40 z 15. októbra 2014 o vykonávaní tretieho programu nákupu krytých dlhopisov (Ú. v. EÚ L 335, 22.11.2014, s. 22).

      (2)  Rozhodnutie Európskej centrálnej banky (EÚ) 2015/5 z 19. novembra 2014 o vykonávaní programu nákupu cenných papierov krytých aktívami (ECB/2014/45) (Ú. v. EÚ L 1, 6.1.2015, s. 4).

      (3)  Rozhodnutie Európskej centrálnej banky (EÚ) 2015/774 zo 4. marca 2015 o programe nákupu aktív verejného sektora na sekundárnom trhu (ECB/2015/10), (Ú. v. EÚ L 121, 14.5.2015, s. 20).

      (4)  Rozhodnutie Európskej centrálnej banky ECB/2014/34 z 29. júla 2014 o opatreniach týkajúcich sa cielených dlhodobejších refinančných operácií (Ú. v. EÚ L 258, 29.8.2014, s. 11).

      (5)  Rozhodnutie Európskej centrálnej banky (EÚ) 2016/810 z 28. apríla 2016 o druhej sérii cielených dlhodobejších refinančných operácií (ECB/2016/10) (Ú. v. EÚ L 132, 21.5.2016, s. 107).

      (6)  Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (Ú. v. EÚ L 91, 2.4.2015, s. 3).

      (7)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).

      (8)  Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014, s. 1).

      (9)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).

      (10)  Nariadenie Európskeho parlamentu a Rady (EÚ) č. 806/2014 z 15. júla 2014, ktorým sa stanovujú jednotné pravidlá a jednotný postup riešenia krízových situácií úverových inštitúcií a určitých investičných spoločností v rámci jednotného mechanizmu riešenia krízových situácií a jednotného fondu na riešenie krízových situácií a ktorým sa mení nariadenie (EÚ) č. 1093/2010 (Ú. v. EÚ L 225, 30.7.2014, s. 1).

      (11)  Smernica Európskeho parlamentu a Rady 2014/59/EÚ z 15. mája 2014, ktorou sa stanovuje rámec pre ozdravenie a riešenie krízových situácií úverových inštitúcií a investičných spoločností a ktorou sa mení smernica Rady 82/891/EHS a smernice Európskeho parlamentu a Rady 2001/24/ES, 2002/47/ES, 2004/25/ES, 2005/56/ES, 2007/36/ES, 2011/35/EÚ, 2012/30/EÚ a 2013/36/EÚ a nariadenia Európskeho parlamentu a Rady (EÚ) č. 1093/2010 a (EÚ) č. 648/2012 (Ú. v. EÚ L 173, 12.6.2014, s. 190).

      (12)  Zoznam týchto subjektov sa uverejňuje na webovom sídle ECB na www.ecb.europa.eu.

      (13)  Nariadenie Rady (ES) č. 3603/93 z 13. decembra 1993, ktorým sa stanovujú definície na uplatňovanie zákazov uvedené v článkoch 104 a 104b ods. 1 zmluvy (Ú. v. ES L 332, 31.12.1993, s. 1).


title: Rozhodnutie Rady zo 14. apríla 2014o uzavretí Dohody o politickom dialógu a spolupráci medzi Európskymspoločenstvom a jeho členskými štátmi na jednej strane a Kostarickourepublikou, Salvádorskou republikou, Guatemalskou republikou,Honduraskou republikou, Nikaragujskou republikou a Panamskou republikouna strane druhej, s výnimkou jej článku 49 ods. 3, v mene Európskejúnie

text:
                  15.4.2014

                  SK

                  Úradný vestník Európskej únie

                  L 111/4

         ROZHODNUTIE RADY
         zo 14. apríla 2014
         o uzavretí Dohody o politickom dialógu a spolupráci medzi Európskym spoločenstvom a jeho členskými štátmi na jednej strane a Kostarickou republikou, Salvádorskou republikou, Guatemalskou republikou, Honduraskou republikou, Nikaragujskou republikou a Panamskou republikou na strane druhej, s výnimkou jej článku 49 ods. 3, v mene Európskej únie
         (2014/211/EÚ)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 209 ods. 2 v spojení s článkom 218 ods. 6 písm. a),
         so zreteľom na návrh Európskej komisie,
         so zreteľom na súhlas Európskeho parlamentu,
         keďže:

                     (1)

                     Dohoda o politickom dialógu a spolupráci medzi Európskym spoločenstvom a jeho členskými štátmi na jednej strane a Kostarickou republikou, Salvádorskou republikou, Guatemalskou republikou, Honduraskou republikou, Nikaragujskou republikou a Panamskou republikou na strane druhej (ďalej len „dohoda“) bola podpísaná 15. decembra 2003 s výhradou jej neskoršieho uzavretia.

                     (2)

                     Podľa článku 54 ods. 1 dohody o politickom dialógu a spolupráci nadobúda táto dohoda platnosť prvým dňom mesiaca nasledujúceho po mesiaci, kedy si zmluvné strany navzájom oznámia ukončenie postupov potrebných na tento účel.

                     (3)

                     Ratifikačné listiny už s výnimkou Únie uložili všetky zmluvné strany dohody vrátane všetkých členských štátov Únie v čase podpisu dohody.

                     (4)

                     V článku 49 ods. 3 dohody sa stanovujú povinnosti zmluvných strán v oblasti readmisie nelegálnych migrantov. V dôsledku toho toto ustanovenie patrí do rozsahu pôsobnosti hlavy V tretej časti Zmluvy o fungovaní Európskej únie (ZFEÚ), a najmä jej článku 79 ods. 3, a uplatňuje sa Protokol (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti a Protokol (č. 22) o postavení Dánska, ktoré sú pripojené k Zmluve o Európskej únii a ZFEÚ.

                     (5)

                     V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom.

                     (6)

                     Dohoda by mala byť schválená s výnimkou jej článku 49 ods. 3 Súbežne s týmto rozhodnutím sa prijme samostatné rozhodnutie o uzavretí článku 49 ods. 3 dohody (1),

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje Dohoda o politickom dialógu a spolupráci medzi Európskym spoločenstvom a jeho členskými štátmi na jednej strane a Kostarickou republikou, Salvádorskou republikou, Guatemalskou republikou, Honduraskou republikou, Nikaragujskou republikou a Panamskou republikou na strane druhej, s výnimkou jej článku 49 ods. 3.
            Text dohody je pripojený k tomuto rozhodnutiu.

            Článok 2
            Predseda Rady vydá v mene Únie oznámenia ustanovené v článku 54 dohody (2) a urobí tieto oznámenia:

               „V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a stala sa jeho právnym nástupcom a od tohto dátumu vykonáva všetky práva a preberá všetky povinnosti Európskeho spoločenstva. V dôsledku toho sa odkazy na ‚Európske spoločenstvo‘ alebo ‚Spoločenstvo‘ uvedené v znení dohody pokladajú tam, kde je to vhodné, za odkazy na ‚Európsku úniu‘ alebo ‚Úniu‘.“

               „Ustanovenia tejto dohody, ktoré patria do rozsahu pôsobnosti hlavy V tretej časti Zmluvy o fungovaní Európskej únie, zaväzujú Spojené kráľovstvo a Írsko ako samostatné zmluvné strany, a nie ako súčasť Európskej únie, dovtedy, kým Európska únia spolu so Spojeným kráľovstvom a/alebo Írskom neoznámia stredoamerickej zmluvnej strane, že Spojené kráľovstvo a/alebo Írsko sú viazané týmito ustanoveniami ako súčasť Európskej únie v súlade s Protokolom (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie. Ak Spojené kráľovstvo a/alebo Írsko prestanú byť viazané ako súčasť Európskej únie podľa článku 4a protokolu č. 21, Európska únia spoločne so Spojeným kráľovstvom a/alebo Írskom bezodkladne informujú stredoamerickú zmluvnú stranu o akejkoľvek zmene svojho postavenia, pričom v takom prípade ostávajú viazané ustanoveniami dohody vo vlastnom mene. To isté platí pre Dánsko v súlade s Protokolom (č. 22) o postavení Dánska, ktorý je pripojený k Zmluve o Európskej únii a Zmluve o fungovaní Európskej únie.“

            Článok 3
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Luxemburgu 14. apríla 2014

                  Za Radu

                  predsedníčka

               C. ASHTON

            (1)  Rozhodnutie Rady 2014/210/EÚ (pozri stranu 2 tohto úradného vestníka).

            (2)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: 2005/525/ES: Rozhodnutie Rady z 2. júna 2005 o uzavretí Rámcovej dohody medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva

text:
               22.7.2005

               SK

               Úradný vestník Európskej únie

               L 192/80

      ROZHODNUTIE RADY

   z 2. júna 2005
   o uzavretí Rámcovej dohody medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva
   (2005/525/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej články 13, 71, 80, 95, 127, 137, 149, 150, 151, 152, 153, 157, 166, 175, 280 a 308, v spojení s jej článkom 300 ods. 2 prvým pododsekom druhou vetou, článkom 300 ods. 3 druhým pododsekom a článkom 300 ods. 4,
   so zreteľom na návrh Komisie,
   so zreteľom na súhlas Európskeho parlamentu (1),
   keďže:

               (1)(2)(3)(4)(5)(6)(7)(8)(9)

               Európska rada na svojom zasadnutí v Solúne schválila v júni 2003 Solúnsku agendu pre západný Balkán: približovanie k európskej integrácii, ktorá ustanovila, že programy Spoločenstva budú podľa zásad stanovených pre účasť kandidátskych krajín prístupné aj krajinám podieľajúcim sa na stabilizačnom a asociačnom procese (SAP).Komisia odporučila vo svojom oznámení „Príprava na účasť krajín západného Balkánu na programoch a v agentúrach Spoločenstva“ uzavrieť s Albánskom, Bosnou a Hercegovinou, Chorvátskom, Bývalou juhoslovanskou republikou Macedónsko a Srbskom a Čiernou Horou rámcové dohody stanovujúce všeobecné zásady účasti každej krajiny na programoch Spoločenstva.V súlade so smernicami pre rokovania, prijatými Radou 29. apríla 2004, Komisia uzavrela s Bosnou a Hercegovinou v mene Spoločenstva rámcovú dohodu o všeobecných zásadách účasti Bosny a Hercegoviny na programoch Spoločenstva.Táto dohoda bola v mene Spoločenstva podpísaná 22. novembra 2004 v Bruseli, s výhradou uzavretia k neskoršiemu dátumu.Pokiaľ ide o niektoré programy, na ktoré sa dohoda vzťahuje, zmluva nepočíta s inými právomocami než s tými, ktoré sú uvedené v článku 308.Spôsob a podmienky účasti Bosny a Hercegoviny na programoch Spoločenstva, vrátane výšky finančného príspevku, ktorý sa má vyplatiť, by mala stanoviť Komisia v mene Spoločenstva. Komisii by pri plnení tejto úlohy mal pomáhať zvláštny výbor menovaný Radou.Bosna a Hercegovina môžu žiadať finančnú pomoc pre svoju účasť na programoch Spoločenstva podľa nariadenia Rady (ES) č. 2666/2000 z 5. decembra 2000 o pomoci Albánsku, Bosne a Hercegovine, Chorvátsku, Federatívnej republike Juhoslávie a Bývalej juhoslovanskej republike Macedónsko (2) alebo podľa akéhokoľvek podobného nariadenia týkajúceho sa externej pomoci Spoločenstva Bosne a Hercegovine, ktoré môže byť prijaté v budúcnosti.Vykonávanie tejto dohody by sa malo pravidelne skúmať.Táto dohoda by mala byť schválená,

         ROZHODLA TAKTO:
   Článok 1
   Týmto sa v mene Spoločenstva schvaľuje Rámcová dohoda medzi Európskym spoločenstvom a Bosnou a Hercegovinou o všeobecných zásadách účasti Bosny a Hercegoviny na programoch Spoločenstva.
   Text dohody je pripojený k tomuto rozhodnutiu (3).
   Článok 2
   1.   Komisia je oprávnená stanoviť v mene Spoločenstva spôsob a podmienky účasti Bosny a Hercegoviny na konkrétnom programe, vrátane výšky finančného príspevku, ktorý sa má vyplatiť. Komisii pri plnení tejto úlohy pomáha zvláštny výbor menovaný Radou.
   2.   V prípade žiadosti o externú finančnú pomoc zo strany Bosny a Hercegoviny sa uplatňujú postupy ustanovené nariadením (ES) č. 2666/2000 a podobným nariadením týkajúcim sa externej pomoci Spoločenstva Bosne a Hercegovine, ktoré môže byť prijaté v budúcnosti.
   Článok 3
   Najneskôr tri roky po nadobudnutí platnosti tejto dohody a následne každé tri roky Komisia preskúma vykonávanie dohody a podá o tom správu Rade. V prípade potreby môžu byť súčasťou správy vhodné návrhy.
   Článok 4
   Predseda Rady vydá v mene Spoločenstva oznámenia podľa článku 10 dohody.

      V Luxemburgu 2. júna 2005

            Za Radu

            predseda

         L. FRIEDEN

      (1)  Súhlas z 10. mája 2005 (zatiaľ neuverejnený v úradnom vestníku).

      (2)  Ú. v. ES L 306, 7.12.2000, s. 1. Nariadenie zmenené a doplnené nariadením (ES) č. 2415/2001 (Ú. v. ES L 327, 12.12.2001, s. 3).

      (3)  Pozri stranu 5 tohto úradného vestníka.